b'\n_START_ARTICLE_\nHalvrimmen\n_START_SECTION_\nHistorie\n_START_PARAGRAPH_\nI 1859 bestod Halvrimmen kun af en skole. Endnu i 1870 var der ikke sket nogen udvikling p\xc3\xa5 stedet. Halvrimmen Kro startede som g\xc3\xa6stgiverg\xc3\xa5rd, hvor postvognen holdt ind.\n_START_SECTION_\nJernbanen\n_START_PARAGRAPH_\nN\xc3\xb8rresundby-Fjerritslev Jernbane (1897-1969) anlagde billetsalgssted, senere station ved den stadig ensomt beliggende Halvrimmen Skole. Stationen havde et 146 meter langt krydsningsspor med \xc3\xb8-perron og l\xc3\xa6ssespor med stikspor, der havde galgekran af jernprofiler og enderampe ved stationsbygningen. Varehuset var af tr\xc3\xa6 og blev udvidet i 1909. Stationsbygningen er bevaret p\xc3\xa5 Banevej 3, men udhusene er revet ned. Fra N\xc3\xb8rre \xc3\x98ksevej til Gl. Kongevej findes en 100 meter lang sti, der g\xc3\xa5r p\xc3\xa5 banens trac\xc3\xa9.\n_START_SECTION_\nStationsbyen\n_START_PARAGRAPH_\nI 1901 beskrives Halvrimmen s\xc3\xa5ledes: "Halvrimmen, Huse, ved Landevejen, med Kro, K\xc3\xb8bmandsforretninger, Andelsmejeri, Valgsted for Amtets 5. Folketingskr. og J\xc3\xa6rnbanestation" Det lave m\xc3\xa5lebordsblad fra 1900-tallet viser desuden forsamlingshus, telefoncentral, vandv\xc3\xa6rk og elv\xc3\xa6rk. Kroen betegnes som afholdshotel._NEWLINE_I de f\xc3\xb8lgende \xc3\xa5r voksede Halvrimmen kun langsomt, sandsynligvis tr\xc3\xa6ngt af den mere velforsynede by Brovst. _NEWLINE_Da Brovst Kommune i 1968 fik en dispositionsplan var det forudset, at Halvrimmen skulle udvides med et mindre boligomr\xc3\xa5de mod nord, og at byen skulle aflastes for gennemk\xc3\xb8rende f\xc3\xa6rdsel med en omfartsvej syd om byen . Et nyt kvarter er bygget nord for skolen, men der er ikke kommet omfartsvej.'